“รมว.คลัง” มั่นใจเปิดเมืองกระตุ้นศก.ฟื้น หนุน “จีดีพี” ปีนี้โตเกิน 1%
“รมว.คลัง” มั่นใจ “จีดีพี” ปีนี้โตไม่ต่ำกว่า 1% หลังเริ่มเปิดประเทศ 1 พ.ย.นี้ ซึ่งจะมีรายได้จากภาคการท่องเที่ยวเข้ามาช่วยกระตุ้นเศรษฐกิจ และคาดปี 65 นทท.ต่างชาติจะเพิ่มขึ้นแตะระดับ 6 ล้านคน
27 ต.ค. 2564

นายอาคม เติมพิทยาไพสิฐ รมว.คลัง เปิดเผยว่า อัตราการขยายตัวทางเศรษฐกิจ (GDP) ของไทยในปี 2564 จะเติบโตได้ไม่ต่ำกว่า 1% หลังจากเริ่มมีการเปิดประเทศตั้งแต่ 1 พ.ย. 2564 ซึ่งจะทำให้มีรายได้จากภาคการท่องเที่ยวเข้ามาช่วยกระตุ้นเศรษฐกิจ แม้จำนวนนักท่องเที่ยวต่างชาติที่จะเดินทางเข้าไทยในช่วงปลายปีนี้จะเป็นการเข้ามาเพิ่มขึ้นอย่างค่อยเป็นค่อยไปก็ตาม และคาดว่าในปี 2565 จำนวนนักท่องเที่ยวต่างชาติที่เดินทางเข้าไทยจะเพิ่มขึ้นแตะระดับ 6 ล้านคน
ทั้งนี้ยังมั่นใจว่าภาพรวมเศรษฐกิจไทยในช่วงครึ่งหลังของปี 2564 จะมีการเติบโตเป็นบวก เช่นเดียวกับช่วงครึ่งปีแรกที่เติบโต 2%
 
 